德星聚赋（以贤人下会德星上聚为韵）
何频瑜 (Tang)
惟德星兮。聚于中天。伊贤人兮。集于颍川。人以文而会也。星不言而信焉。彼星惟德。彼人惟贤。不然。安得萃于中夜。格于上元。猗欤陈氏。德必有邻。展矣乾象。应亦如神。繄伊人之所感。谅皇天之无亲。盖以彰矣星辰。旌乎逸人。人也维何。贤之众也。星也维何。灵之大者。人之有感。故昭昭而应上。星之不谄。亦煌煌而临下。于是太史既奏。颍川斯会。贤之生兮。五百年中。贤之聚兮。五千里内。星见而粲粲烂烂。人集而无小无大。至若云开天碧。迥然可觌。接青汉之皎皎。含白榆之历历。参差其貌。炳焕其色。九霄列而再扬光芒。万里视而不违咫尺。既含曜而应物。亦昭贤而表德。观夫天经。嘒彼德星。禀物高远。垂象青冥。五纬不能乱其色。七纪不能杂其形。明丽乎天。则高而可仰。光灿于夜。亦烂而有灵。且其贤者人之所重。星者人之所仰。伊贤之契星。犹影之与响者也。是故星垂天际。应彼颍上。克明克信。不忒不爽。拂皓月而火微。点晴空而珠朗。借如三星现而在户。五纬聚而表祚。气冲斗而剑出。客犯斗而槎度。少微兴处士之忧。荧惑感景公之惧。曷若乎名实可久。古今是慕也。则那抑贤人之聚。